**КРИТЕРИЈУМИ**

**НА ОСНОВУ КОЈИХ ЋЕ СЕ ОДЛУЧИВАТИ О ПРИСТИГЛИМ ПРИЈАВАМА ПО XX ЈАВНОМ ПОЗИВУ**

**ЗА СТИПЕНДИРАЊЕ МЛАДИХ ИСТРАЖИВАЧА У 2021. ГОДИНИ**

**1. УСЛОВИ КОНКУРСА**

Министарство просвете, науке и технолошког развоја (у даљем тексту: Министарство) по овом конкурсу додељује до 20 стипендија младим истраживачима – ученицима завршних разреда (III и IV) средње школе који су исказали способност у бављењу истраживачким радом и освојили једно од прва три места на међународним олимпијадама знања (светским, европским или балканским), из научних области: природно - математичке, техничко - технолошке, биотехничке, медицинске и друштвено-хуманистичке науке.

Право учешћа по Јавном позиву има кандидат који је редован ученик једног од завршних разреда средње школе чији је оснивач Република Србија, а који:

* учествовао и исказао способност у бављењу истраживачким радом и рођен је 2001. године или касније;
* је у току 2020. године освојио једно од прва три места на међународним олимпијадама знања;
* је држављанин Републике Србије, са пребивалиштем на територији Републике Србије;
* у време олимпијаде и освајања једног од прва три места је био редован ученик средње школе;
* има одличан успех, са оценом 5,00 из матичних предмета из којих је освојио

једно од прва три места на међународној олимпијади знања;

* зна један светски језик;
* не користи друге стипендије или кредите, односно у случају добијања ове стипендије Министарства ће престати са њиховим коришћењем.
* у случају да се из једне школе пријави више кандидата, потребно је да школа предложи само по једног кандидата из наведених области (математике, физике, информатике, астрономије, биологије и хемије).

Младим истраживачима који остваре стипендију по овом Јавном позиву стипендија се исплаћује од априла 2021. године. Изузетно у случају више силе односно ванредних околности исплата стипендије вршиће се од маја месеца 2021. године.

Висину износа за стипендију у појединачном износу Министарство утврђује за односну буџетску годину у зависности од ликвидних могућности буџета Републике Србије - раздео Министарства.

Кандидати попуњавају **ПРИЈАВУ на Јавни позив уз коју подносе документацију из које произилази да испуњавају услове по конкурсу.** Образац „***Пријава на конкурс”*** може се преузети са сајта Министарства:[**www.mpn.gov.rs**](http://www.mpn.gov.rs).

На веб-сајту Министарства објављено је и **Упутство** о садржини конкурсне документације и ближим условима коришћења стипендије.

**Попуњену и својеручно потписану ПРИЈАВУ са документацијом из које произилази да испуњавају услове по конкурсу кандидати** достављају Министарству просвете, науке и технолошког развоја препорученомпоштом или непосредно преко писарнице Управе за заједничке послове републичких органа, Немањина број 22-26, Београд, са назнаком „*ПРИЈАВА НА КОНКУРС ЗА СТИПЕНДИЈУ - за ученике средњих школа – младе истраживаче”.*

**2. ПОСТУПАК ПО ПРИЈАВАМА**

Конкурс је отворен закључно са 19.02.2021. године. Министарство ће донети коначну одлуку о додели стипендије до краја априла 2021. године.

Непотпуне и неблаговремене пријаве се неће разматрати. Допуне документације послате по истеку рока за конкурисање биће третиране као неблаговремене и неће бити разматране.

Министарство разматра потпуне и благовремене пријаве и рангира кандидате према условима конкурса. У првом нивоу рангирања, предност имају кандидати који су на међународним олимпијадама знања исказали способност у бављењу истраживачким радом, као што је излагање рада или учешће на истраживачком пројекту и освојили једно од прва три места из научних области: природно - математичке, техничко - технолошке, биотехничке, медицинске и друштвено-хуманистичке науке.

Преостали кандидати се у другом нивоу рангирају према освојеном месту на олимпијади, почев од освојеног I места и у односу на карактер олимпијаде (светскe, европскe или балканскe).

Министарство ће резултате конкурса објавити на сајту Министарства просвете, науке и технолошког развоја [www.mpn.gov.rs](http://www.mpn.gov.rs) а сваком кандидату доставити обавештење путем мејла.

Контакт особа за реализацију Јавног позива је Љиљана Јањић Накић, тел. (011) 2642-654. Све додатне информације могу се добити сваког радног дана од 10,00 до 12,00 часова, имејл: ljiljana.janjic@mpn.gov.rs

Број: 451-03-1836/2020-14

У Београду, 31.12.2020. године